Document ID: 32001R2136

Nariadenie Rady (ES) č. 2136/2001
z 23. októbra 2001,
ktoré mení a dopĺňa nariadenie (ES) č. 723/97 o vykonávaní akčných programov členských štátov v oblasti kontroly výdavkov Záručnej sekcie EPUZF
RADA EURÓPSKEJ ÚNIE,
so zreteľom na Zmluvu o založení Európskeho hospodárskeho spoločenstva,
so zreteľom na návrh Komisie [1],
so zreteľom na stanovisko Európskeho parlamentu [2],
keďže:
(1) Článok 1 nariadenia (ES) č. 723/97 [3] stanovuje, aby spoločenstvo prispievalo na krytie nákladov, ktoré členským štátom vzniknú pri implementácii nových akčných programov vyplývajúcich z nových záväzkov spoločenstva schválených Komisiou a zameraných na zdokonalenie štruktúry alebo účinnosti kontroly výdavkov Záručnej sekcie EPUZF. Článok 4 uvedeného nariadenia stanovuje, že finančný príspevok spoločenstva sa poskytuje vždy na jeden kalendárny rok po dobu piatich po sebe idúcich rokov, počínajúc rokom 1997 v medziach ročného objemu finančných prostriedkov schválených rozpočtovým orgánom v medziach finančného výhľadu.
(2) Komisia podala Rade správu o výsledkoch uplatňovania nariadenia (ES) č. 723/97 v priebehu rokov 1997 až 2000. Vzhľadom na hodnotiace správy vypracované členskými štátmi a k účinnosti vykonávaných programov sa Komisia domnieva, že členské štáty by mali i naďalej prijímať finančný príspevok na vykonávanie programov uvedených v článku 1 nariadenia (ES) č. 723/97.
(3) Hlavne z toho dôvodu, že na základe nariadenia Rady (ES) č. 1593/2000 zo 17. júla 2000, ktoré mení a dopĺňa nariadenie (EHS) č. 3508/92 o zavedeníintegrovaného administratívneho a kontrolného systému pre niektoré režimy podpôr spoločenstva [4], boli zavedené nové nákladné techniky v oblasti zlepšovania systému identifikácie poľnohospodárskych pozemkov opierajúce sa o techniku geografického informačného systému a digitálnej ortofotografie, je odôvodnené, aby príspevok spoločenstva pokrýval časť nákladov, ktoré vznikli členským štátom v rámci nových akčných programov zahrnujúcich túto oblasť. V tejto súvislosti je z dôvodov právnej jasnosti vhodné vypustiť poslednú zarážku článku 5 nariadenia (ES) č. 723/97.
(4) Doba, počas ktorej možno vyplácať finančný príspevok spoločenstva, by preto mala byť predlžená o dva roky.
(5) Nariadenie (ES) č. 723/97 by preto malo byť zmenené,
PRIJALA TOTO NARIADENIE:
Článok 1
Nariadenie (ES) č. 723/97 sa mení takto:
1. V článku 2 ods. 1 sa druhý pododsek nahrádza takto:
"Avšak pri programoch vzťahujúcich sa na rok 2000 sa lehota na predloženie akčných programov Komisii stanoví do 31. januára 2002."
2. V prvej vete článku 4 ods. 1 sa slová "päť po sebe idúcich rokov" nahrádzajú slovami "sedem po sebe idúcich rokov".
3. V článku 5 sa zrušuje posledná zarážka.
Článok 2
Toto nariadenie nadobúda účinnosť siedmy deň po uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 23. októbra 2001

Labels: 4
15
6